IFEC เทกโอเวอร์ KPY คาดรับรู้รายได้-กำไรทันทีปี 59
IFEC ซื้อกิจการบริษัทสาธารณูปโภคเกาะพยาม จำกัด (KPY) รวมมูลค่า 1 ล้านบาท ส่งผลให้ KPY เป็นบริษัทย่อยของ IFEC ทั้งนี้การเข้าซื้อรายการดังกล่าวเพื่อเป็นการขยายธุรกิจและรับรู้รายได้-กำไรเพิ่มขึ้น อนึ่ง KPY ผู้ดำเนินธุรกิจผลิตและจำหน่ายกระแสไฟฟ้าและจะเริ่มดำเนินการขายไฟฟ้าเชิงพาณิชย์ภายในปี 59
15 ธ.ค. 2558

บริษัทอินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ระบุว่า ตามที่ประชุมคณะกรรมการบริษัทซึ่งประชุมเมื่อวันที่ 4ธันวาคม 2558ได้มีมติอนุมัติให้บริษัท อินเตอร์ ฟาร์อีสท์ วินด์ อินเตอร์เนชั่นแนล จำกัด (“IWIND”) บริษัทย่อยที่ประกอบธุรกิจผลิตและจำหน่ายกระแสไฟฟ้าจากพลังงานลม เข้าซื้อหุ้นสามัญของบริษัทสาธารณูปโภคเกาะพยาม จำกัด (“KPY”)
โดยมอบหมายให้กรรมการของบริษัทย่อย IWINDเป็นผู้มีอำนาจในการพิจารณาติดต่อเจรจาและต่อรองกับผู้ขายในเงื่อนไขสุดท้ายก่อนที่จะเข้าทำรายการนั้น
ทั้งนี้ เมื่อวันที่ 14 ธันวาคม 58 ทาง IWIND ได้เข้าทำสัญญาซื้อขายหุ้นสามัญของ KPY จากผู้ถือหุ้นเดิมของ KPY  โดยเข้าซื้อหุ้นสามัญของ KPY จำนวน 9,998 หุ้น จากนายสุเมธ สุทธภักติ คิดเป็นสัดส่วนประมาณร้อยละ 100 ของทุนจดทะเบียนของ KPY เป็นเงิน 1,000,000 บาท ซึ่งเป็นราคาตามมูลค่าที่ตราไว้ ส่งผลให้ KPY มีสถานะเป็นบริษัทย่อยของบริษัทเป็นที่เรียบร้อยแล้ว
สำหรับผลประโยชน์ที่คาดว่าจะเกิดขึ้นกับบริษัทบริษัทจะได้ธุรกิจที่คาดว่าจะมีศักยภาพในอนาคตเข้ามาเป็นการเพิ่มขอบเขตการดำเนินกิจการของบริษัทให้เพิ่มขึ้นและสามารถรับรู้รายได้และกำไรของ KPYเข้ามาในงบการเงินของบริษัทได้เมื่อเริ่มดำเนินการ ส่วนแหล่งเงินทุนที่ใช้แหล่งเงินทุนที่ใช้ในการเข้าซื้อหุ้นสามัญของ KPY มาจากกระแสเงินสดของบริษัท
อนึ่ง KPY ดำเนินธุรกิจผลิตและจำหน่ายกระแสไฟฟ้า และอื่นๆ และคาดว่าจะเริ่มดำเนินการขายไฟฟ้าเชิงพาณิชย์ภายในปี 2559
 